Projekts

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.   .§)

**Kuģu atkritumu pieņemšanas kārtība un kuģu atkritumu apsaimniekošanas plānu izstrādes kārtība**

Izdoti saskaņā ar Likuma par ostām

7. panta otrās daļas 6.punktu

**I. Vispārīgie noteikumi**

1. Noteikumi nosaka kuģu atkritumu pieņemšanas kārtību un kuģu atkritumu apsaimniekošanas plānu izstrādes kārtību.

2.  Noteikumos ir lietoti šādi termini:

2.1. **kuģis** - jebkura veida jūras kuģis, kas darbojas jūrā, tai skaitā, zvejas kuģis, atpūtas kuģis, kā arī kuģis ar zemūdens spārniem, kuģis uz gaisa spilveniem, zemūdens kuģis un kuģošanas līdzeklis;

2.2. **atpūtas kuģis** - jebkurš kuģis ar korpusa garumu 2,5 metri vai vairāk, neatkarīgi no piedziņas veida, kas paredzēts sportam vai atpūtai un ko neizmanto komercdarbībai;

2.3. **kuģu atkritumi** - visi atkritumi, ieskaitot kravu pārpalikumus, kuri rodas kuģa ekspluatācijas un kravas operāciju laikā un uz kuriem attiecas 1973. gada Starptautiskās konvencijas par piesārņošanas novēršanu no kuģiem un tās 1978. gada protokola jaunākajā redakcijā (turpmāk - *MARPOL* konvencija) I, II, IV, V un VI pielikums, kā arī pasīvi izzvejoti atkritumi. Kuģu atkritumi uzskatāmi par atkritumiem Atkritumu apsaimniekošanas likuma izpratnē;

 2.4. **kravu pārpalikumi** — jebkuru kravas materiālu atliekas, uz kuģa, kas paliek uz klāja vai kravas tilpnēs vai tvertnēs, ieskaitot iekraušanas un izkraušanas pārpalikumus un noplūdes vai nobirumus sausā vai mitrā veidā vai ierautus mazgāšanas ūdenī, izņemot kravu putekļus, kas paliek uz klāja pēc slaucīšanas, vai kuģa ārējo virsmu putekļus.

2.5. **jahtu osta** - piestātne ostā vai ārpus tās vai atbilstoši aprīkota akvatorija vai tās daļa, kurā var pietauvoties atpūtas kuģi, kā tie definēti normatīvajos aktos par ostu formalitātēm;

2.6. **ostas atkritumu pieņemšanas iekārtas** - jebkuras stacionāras, peldošas vai pārvietojamas iekārtas, kuras var uzņemt kuģu atkritumus;

2.7. **pasīvi izzvejoti atkritumi** - zvejas darbību laikā tīklos savāktie atkritumi;

2.8. **zvejas kuģis** — jebkurš kuģis, kas aprīkots vai ko lieto rūpnieciskai zivju vai citu dzīvo jūras resursu zvejai;

2.9. **pietiekama atkritumu uzkrāšanas tilpņu ietilpība** - pietiekams tilpums, lai no izbraukšanas brīža līdz nākamajai ostai uz kuģa uzglabātu atkritumus, ieskaitot atkritumus, kuri var rasties reisa laikā;

2.10. **regulāra piestāšana ostā** - viena un tā paša kuģa pastāvīgi atkārtoti reisi starp noteiktām ostām, vai reisu virkne, kas sākas un beidzas vienā un tajā pašā ostā, nepiestājot citās ostās;

2.11. **bieža piestāšana ostā** - kuģa piestāšana vienā un tajā pašā ostā vismaz reizi divās nedēļās;

2.12. atkritumu **apstrāde** - reģenerācijas vai apglabāšanas darbības, tostarp atkritumu sagatavošana reģenerācijai vai apglabāšanai atbilstoši normatīvajiem aktiem par atkritumu apsaimniekošanu;

3. Noteikumi attiecas uz:

3.1. visiem kuģiem neatkarīgi no to karoga, kas piestāj vai strādā jebkurā Latvijas ostā;

3.2. jebkuru Latvijas ostu, kurā parasti ierodas kuģi, uz kuriem attiecas šo noteikumu 3.1. apakšpunkts.

4. Noteikumi neattiecas uz:

4.1. kuģiem, kas ir iesaistīti ostas pakalpojumos saskaņā ar Eiropas Parlamenta un Padomes 2017. gada 15. februāra regulas Nr. 2017/352), ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību 1. panta 2. punktu;

4.2. kara kuģiem, kara flotes palīgkuģiem vai citiem kuģiem, kuri atrodas kādas valsts īpašumā vai lietojumā un kurus minētā valsts attiecīgajā laikposmā izmanto tikai valsts vajadzībām un nekomerciāliem nolūkiem (turpmāk – valsts dienesta kuģi).

5.Kuģi, kuri neietilpst šo noteikumu tvērumā, iespēju robežās nodod kuģu atkritumus saskaņā ar šo noteikumu prasībām. Valsts dienesta kuģi, izņemot kara kuģus un kara flotes palīgkuģus, nododot kuģu atkritumus, ievēro Latvijas normatīvajos aktos un Latvijai saistošos starptautiskos līgumos noteiktās prasības attiecībā uz kuģu atkritumu apsaimniekošanu.

6. Latvijas jurisdikcijā esošajos ūdeņos kuģu atkritumu vai citu vielu izgāšana jūrā no kuģiem ir aizliegta. Neattīrītu ūdeņu novadīšana no kuģiem notiek saskaņā ar MARPOL konvencijā noteiktajiem nosacījumiem. Latvijas teritoriālajā jūrā, iekšējos jūras ūdeņos un ostu akvatorijās neattīrītus un atbilstoši neattīrītus ūdeņus no kuģiem ir aizliegts novadīt. Iekšējos jūras ūdeņos un ostu akvatorijās neattīrīto ūdeņu atsūknēšanas sistēmu vārsti uz kuģiem ir aizvērti un aizzīmogoti.

7. Latvijas ūdeņos un ostu akvatorijās ir aizliegta jebkāda kuģu atkritumu sadedzināšana uz kuģiem.

**II. Kuģu atkritumu nodošana un pieņemšana**

8. Ostas pārvalde vai ostas pārvaldi nodrošinošā institūcija (turpmāk – ostas pārvalde) organizē kuģu atkritumu apsaimniekošanu, ņemot vērā ostā ienākošo kuģu tipu, izmērus un tilpību, atkritumu daudzumu un veidu, šajos noteikumos paredzētos atbrīvojumus, kā arī ostas lielumu un ģeogrāfisko stāvokli, lai nepieļautu kuģa dīkstāvi un aizkavēšanu ostā. Kravas pārpalikumu apsaimniekošanu nodrošina kravas nosūtītājs vai saņēmējs.

9. Kuģu atkritumus pieņem un turpmāk apsaimnieko ostas pārvalde vai komersanti atbilstoši normatīvajiem aktiem par atkritumu apsaimniekošanu. Ēdināšanas atkritumu no starptautiskajā satiksmē iesaistītiem kuģiem apsaimniekošanai piemēro Eiropas Parlamenta un Padomes 2009. gada 21. oktobra regulā Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (Dzīvnieku izcelsmes blakusproduktu regula), noteiktās prasības.

10. Ostas pārvalde nodrošina kuģu atkritumu dalītu savākšanu ostā, lai atvieglotu to atkārtotu izmantošanu un pārstrādi atbilstoši normatīvajiem aktiem par atkritumu apsaimniekošanu, atsevišķu veidu bīstamo atkritumu apsaimniekošanu un elektrisko un elektronisko iekārtu atkritumu apsaimniekošanu. Ostas atkritumu pieņemšanas iekārtas var pieņemt atsevišķas atkritumu frakcijas saskaņā ar *MARPOL* konvencijā noteiktajām atkritumu kategorijām, ievērojot Starptautiskās Jūrniecības organizācijas Vadlīnijas MARPOL konvencijas V pielikuma ieviešanai to jaunākajā redakcijā.

11. Pirms ostas atstāšanas kuģis nodod ostas atkritumu pieņemšanas iekārtās visus kuģa atkritumus, tajā skaitā kuģa zvejas tīklos nokļuvušos atkritumus, kas atrodas uz kuģa, saskaņā ar MARPOL konvencijas prasībām.

12. Iepriekšēju paziņošanu par ostā nododamiem kuģa atkritumiem kuģa aģents, bet, ja tāda nav, kuģošanas kompānija vai kuģa kapteinis veic elektroniski Starptautiskajā kravu loģistikas un ostu informācijas sistēmā (turpmāk - SKLOIS) saskaņā ar normatīvajiem aktiem par ostu formalitātēm.

13. Paziņošanu par kuģa atkritumu pieņemšanu kuģu atkritumu apsaimniekotājs veic elektroniski Kuģu atkritumu pieņemšanas elektroniskajā sistēmā (turpmāk - KAUPS) saskaņā ar šo noteikumu III. nodaļu.

14. Tādām mazām nekomerciālām ostām vai piestātnēm, kurās kuģi, galvenokārt atpūtas kuģi un nelieli zvejas kuģi, ienāk reti, un ostām, kuras neizmanto visu gadu un ostas atkritumu pieņemšanas iekārtas darbojas bez fiziskas personas klātbūtnes vai kuras atrodas tālu no apdzīvotām vietām, kuģu atkritumu apsaimniekošanu nodrošina sadzīves atkritumu apsaimniekotājs, kuru atbilstoši normatīvajos aktos par atkritumu apsaimniekošanu noteiktajai kārtībai ir izraudzījusies pašvaldība, kuras administratīvajā teritorijā atrodas attiecīgā osta.

15. Kuģus, kuri ir iesaistīti regulārā satiksmē un bieži un regulāri piestāj konkrētajā ostā, ostas pārvalde pēc saskaņošanas ar Valsts vides dienestu (turpmāk – Dienests) var atbrīvot no šo noteikumu 11. un 12.punktā minēto prasību izpildes, ja ir nodrošināta šo kuģu atkritumu nodošana un maksu samaksa ostās, kuras atrodas kuģa maršrutā un ja ir izpildīti šādi nosacījumi:

15.1. pastāv vienošanās, ar ko nodrošina atkritumu nodošanu un maksu maksāšanu ostā, kura ietilpst kuģa maršrutā, un:

15.1.1. ko pierāda parakstīts līgums ar ostu vai atkritumu apsaimniekotāju un šo noteikumu 4.pielikumā minētās atkritumu nodošanas kvītis;

15.1.2. par ko paziņots visām kuģa maršruta ostām;

15.1.3. ko akceptējusi osta, kurā notiek atkritumu nodošana un maksāšana un kura var būt Eiropas Savienības vai cita osta, kurā, kā konstatēts, pamatojoties uz informāciju, kas elektroniski paziņota Eiropas Savienības kuģu satiksmes uzraudzības un informācijas datu apmaiņas sistēmā (turpmāk – SafeSeaNet) vai Starptautiskās Jūrniecības organizācijas Globālajā integrētās kuģošanas informācijas sistēmā (turpmāk - GISIS), ir pieejamas piemērotas iekārtas;

15.2. atbrīvojums nerada negatīvu ietekmi uz kuģošanas drošumu, veselību, sadzīves vai darba apstākļiem uz kuģa vai uz jūras vidi.

16.Lai kuģi, kas ir iesaistīts regulārā satiksmē un bieži un regulāri piestāj konkrētajā ostā, atbrīvotu no šo noteikumu 11. punktā minēto prasību izpildes, kuģa kapteinis, kuģa īpašnieks vai kuģa operators iesniedz iesniegumu ostas pārvaldē. Iesniegumā norāda:

16.1. ostu, kurā kuģis regulāri nodod atkritumus;

16.2. cik bieži kuģis ienāk ostā;

16.3. reisa ilgumu;

16.4. kuģa atkritumu uzkrāšanas tilpņu vai konteineru ietilpību;

16.5. šo noteikumu 15.1.apakšpunktā minēto informāciju.

17. Kuģis drīkst doties uz nākamo ostu, nenododot kuģa atkritumus, ja:

17.1. saskaņā ar normatīvajos aktos par ostu formalitātēm minēto iepriekšējo paziņojumu par kuģa atkritumu nodošanu un šo noteikumu 4.pielikumā minētajā atkritumu nodošanas kvītī norādīto informāciju atkritumu uzkrāšanas tilpņu ietilpība ir pietiekama, lai visus uzkrātos un plānotajā reisā uzkrājamos atkritumus uzglabātu līdz galamērķa ostai. Tomēr tas neatbrīvo kuģi no pienākuma nodot visus tā atkritumus, ja:

17.1.1. pamatojoties uz pieejamo informāciju, tostarp informāciju, kas elektroniski pieejama SafeSeaNet vai GISIS, nevar noteikt, vai nākamajā ostā ir pieejamas piemērotas ostas atkritumu pieņemšanas iekārtas;

17.1.2. kuģa nākamā osta nav zināma;

17.2. kuģis enkurvietā atrodas mazāk nekā 24 stundas vai kuģošanas drošībai nepiemērotos laika apstākļos;

18. Ostas pārvalde kuģim, kas iesaistīts regulārā satiksmē un veic regulāru un biežu piestāšanu ostā, un kas atbilst šo noteikumu 15., 16. un 17. punkta prasībām, izsniedz šo noteikumu 2.pielikumā minēto atbrīvojuma piešķiršanas sertifikātu.

19. Ostas pārvalde apstiprina:

19.1. tiešo maksu par kuģu atkritumu pieņemšanu (turpmāk – tiešā maksa);

19.2. netiešo maksu par kuģu atkritumu pieņemšanu (turpmāk – netiešā maksa).

20. Netiešā un tiešā maksa ietver šo noteikumu 1. pielikumā uzskaitītos elementus.

21. Ostas atkritumu pieņemšanas iekārtu ekspluatācijas izmaksas un apsaimniekošanas izmaksas sedz ostā ienākošie kuģi, maksājot netiešo maksu. Kuģi maksā netiešo maksu neatkarīgi no tā, vai tie izmanto ostas atkritumu pieņemšanas iekārtas vai neizmanto.

Netiešo maksu ostas pārvalde aprēķina atbilstoši ostā ienākošā kuģa kategorijai, veidam, izmēram un tilpībai.

Par ostas atkritumu pieņemšanas iekārtām nodoto MARPOL konvencijas V pielikumā minēto kuģa atkritumu, kā arī pasīvi izzvejoto atkritumu nodošanu, netiek iekasēta nekāda **tieša** maksa, izņemot tad, ja nodoto atkritumu apjoms pārsniedz maksimālo atkritumu uzkrāšanas tilpņu ietilpību uz kuģa, kā norādīts iepriekšējā paziņojumā par kuģa atkritumu nodošanu atbilstoši normatīvajiem aktiem par ostu formalitātēm.

Netiešā maksa neietver kravu pārpalikumus un izplūdes gāzu attīrīšanas sistēmu atkritumus. To izmaksas kuģis sedz atkarībā no nodoto atkritumu veida un daudzuma.

22. Tiešo maksu, kas ir kuģu atkritumu pieņemšanas maksas daļa (ja tāda ir), ko nesedz ar netiešo maksu, ostas pārvalde nosaka atbilstoši kuģa faktiski nodoto atkritumu veidiem un daudzumam.

23. Pasīvi izzvejoto atkritumu savākšanas un apstrādes izmaksas nepieciešamības gadījumā sedz no ienākumiem, kas iegūti no alternatīvajām finansēšanas sistēmām, tostarp no atkritumu apsaimniekošanas shēmām un no pieejamā Eiropas Savienības, valsts vai reģionālā finansējuma.

24. Ostas pārvalde nodrošina, ka ar netiešo maksu tiek segta būtiska ostas atkritumu pieņemšanas iekārtu tiešo ekspluatācijas izmaksu daļa, kas atbilst vismaz 30 % no kopējām tiešajām izmaksām par faktisku kuģu atkritumu nodošanu ostas atkritumu pieņemšanas iekārtās iepriekšējā kalendārajā gadā, un pēc iespējas ņemot vērā arī plānotās izmaksas, kas saistītas ar paredzamo satiksmes apjomu ostā nākamajam gadam.

25. Iekasēto netiešo maksu ostas pārvalde izmanto šādiem mērķiem:

25.1. ieguldījumiem stacionārajās un pārvietojamās ostas atkritumu pieņemšanas iekārtās;

25.2. ostas atkritumu pieņemšanas iekārtu ekspluatācijas nodrošināšanai;

25.3. ostas atkritumu pieņemšanas iekārtu remontam un apkopei;

25.4. kuģu atkritumu pieņemšanai un apsaimniekošanai;

25.5. netiešajām administratīvajām izmaksām saskaņā ar šo noteikumu 1. pielikumā norādīto.

26. Ostas pārvaldei ir pienākums informēt ostas lietotājus par netiešās maksas apmēru, aprēķināšanas kārtību un izmantošanu arī tādā gadījumā, ja netiešā maksa ir iekļauta kopējā ostas maksā.

27. Ostas pārvaldei ir tiesības samazināt netiešo maksu, ja kuģa kapteinis var pierādīt, ka kuģa vides pārvaldība, konstrukcija, aprīkojums un apkalpošana ir tāda, ka kuģa atkritumu daudzums ir samazināts, ievērojot Starptautiskās Jūrniecības organizācijas Vadlīnijas MARPOL konvencijas V pielikuma ieviešanai to jaunākajā redakcijā.

28. Ostas pārvaldei ir tiesības atbrīvot no netiešās maksas kuģi, kas veic regulāru un biežu piestāšanu ostā un kura kapteinis, kuģa īpašnieks vai kuģa operators ir iesniedzis ostas pārvaldē iesniegumu par kuģa maršrutā esošu ostu, kurā kuģis nodod atkritumus un veic obligāto maksu, un:

28.1. ko pierāda parakstīts līgums ar ostu vai atkritumu apsaimniekotāju un atkritumu pieņemšanas veidlapas;

28.2. par ko paziņots visām kuģa maršruta ostām;

28.3. ko akceptējusi osta, kurā notiek nodošana un maksāšana un kura var būt Eiropas Savienības dalībvalsts vai citas valsts osta, kurā, pamatojoties uz informāciju SafeSeaNet vai *GISIS*, ir pieejamas piemērotas ostas atkritumu pieņemšanas iekārtas.

29. Ostas pārvalde iesniedz Dienestā informāciju par šo noteikumu 2.pielikumā minēto atbrīvojuma piešķiršanas sertifikātu par katru kuģi, kuram ir izsniegts atbrīvojuma piešķiršanas sertifikāts*.*

Dienests elektroniski paziņo SKLOIS šo noteikumu 2.pielikumā minēto informāciju par kuģiem, kuri ir saņēmuši atbrīvojuma piešķiršanas sertifikātu par atbrīvojumu no šo noteikumu 11.punktā un 21.punktā minēto prasību izpildes un no prasības sniegt iepriekšēju paziņojumu par kuģa atkritumu nodošanu atbilstoši normatīvajiem aktiem par ostas formalitātēm.

30. Dienests informē Baltijas jūras vides aizsardzības komisiju (turpmāk - Helsinku komisija) par kuģiem, kuri ir atbrīvoti no šo noteikumu 11. un 21.punktā minēto prasību izpildes.

31. Ņemot vērā ostas lietotāju operatīvās vajadzības, ostas lielumu, ģeogrāfisko izvietojumu un to kuģu veidu, kuri piestāj ostā, ostas atkritumu pieņemšanas iekārtas uzskata par atbilstošām, ja tās spēj no kuģiem, kuri parasti izmanto attiecīgo ostu, pieņemt attiecīgā veida un daudzuma kuģu atkritumus un kravu pārpalikumus, neradot kuģim lieku kavēšanos.

32. Ja Latvijas karoga kuģa kapteinis konstatē ārvalsts ostas atkritumu pieņemšanas iekārtu neatbilstību, viņš aizpilda ziņojuma veidlapu par ostas atkritumu pieņemšanas iekārtu neatbilstību (3.pielikums) un to iesniedz valsts akciju sabiedrībai “Latvijas Jūras administrācija” (turpmāk – Administrācija). Administrācija par konstatēto ostas atkritumu pieņemšanas iekārtu neatbilstību nekavējoties ziņo ostas valsts kompetentajai institūcijai un Starptautiskajai Jūrniecības organizācijai, kā arī nosūta ziņojuma kopiju Dienestam iesniegšanai Eiropas Komisijai. Ziņojumā Starptautiskajai Jūrniecības organizācijai ietver kuģa kapteiņa ziņojuma kopiju un dokumentus par ostas atkritumu pieņemšanas iekārtu neatbilstību.

33. Ja Dienests no citas valsts karoga kuģa kompetentās institūcijas vai kuģa kapteiņa saņem ziņojumu par ostas atkritumu pieņemšanas iekārtu neatbilstību Latvijas ostā, tas veic izmeklēšanu par pieņemšanas iekārtu neatbilstību un par izmeklēšanas rezultātiem informē kuģa karoga valsts kompetento institūciju.

34. Naftas atkritumus pieņem specializētos savācējkuģos, autocisternās vai atkritumu pieņemšanas iekārtās, izmantojot speciāli šim mērķim paredzētus cauruļvadus. Naftas atkritumu pieņemšanai aizliegts izmantot cauruļvadus, kuri ir paredzēti citu šķidrumu pārsūknēšanai.

35. Ja ostas piestātnes ir speciāli aprīkotas kaitīgu šķidro vielu pārkraušanai, kravas nosūtītājs vai saņēmējs nodrošina šīs vielas saturošu ūdeņu pieņemšanu, kā arī paredz to uzglabāšanu un pārstrādi.

36. Kuģa notekūdeņus uz savācējkuģi vai krastā izvietotām atkritumu pieņemšanas iekārtām novada pa speciāli šim mērķim paredzētiem cauruļvadiem, izmantojot kuģa atsūknēšanas sistēmu. Aizliegts notekūdeņu novadīšanai izmantot cauruļvadus, kuri ir paredzēti citu šķidrumu pārsūknēšanai.

37. Cauruļvadi (un cauruļvadu savienojumi), pa kuriem pārsūknē naftas atkritumus vai notekūdeņus, atbilst MARPOL konvencijas I pielikuma 13. noteikuma un IV pielikuma 10. noteikuma prasībām.

38. Jahtu ostas vai piestātnes pārvaldītājs nodrošina kuģu atkritumu pieņemšanu no ienākošajiem atpūtas kuģiem, tajā skaitā jahtām. Atpūtas kuģi maksā netiešo maksu par atkritumu pieņemšanu.

39. Jahtu ostas vai piestātnes pārvaldītājs nodrošina viņa pārvaldībā esošās ostas vai piestātnes aprīkošanu ar:

39.1. tualetēm, kuras darbojas visu diennakti;

39.2. atsevišķiem konteineriem vismaz pārtikas atkritumiem, papīram, plastmasas atkritumiem un citiem sadzīves atkritumiem, kā arī kuģa ekspluatācijas atkritumiem.

**III. Informācija par kuģu atkritumu pieņemšanu un kontroli**

40. Kuģa kapteinis nodrošina, lai kuģa atkritumu reģistrācijas žurnālā, naftas operāciju žurnālā vai kravas operāciju žurnālā ieraksti par kuģu atkritumu un kravu pārpalikumu nodošanu ostā tiktu izdarīti atbilstoši MARPOL konvencijas prasībām. Ja uz kuģi neattiecas MARPOL konvencijas prasības par kuģu atkritumu reģistrācijas žurnālu, naftas operāciju žurnālu vai kravas operāciju žurnālu, minētos ierakstus izdara kuģa žurnālā.

41. Pieņemot kuģu atkritumus, pārvietojamo un stacionāro atkritumu pieņemšanas iekārtu operators vai kuģu atkritumu apsaimniekotājs, vai ostas, kurā atkritumi ir nodoti, pārvalde elektroniski KAUPS sniedz šo noteikumu 4.pielikumā “Atkritumu nodošanas kvīts formāts” minēto informāciju par kuģa atkritumu nodošanu.

42. Tāda kuģa kapteinis, uz kuru attiecas paziņošanas par kuģa atkritumiem pienākums atbilstoši normatīvajiem aktiem par ostu formalitātēm, pirms ostas atstāšanas vai tiklīdz ir saņemta informācija par atkritumu nodošanas kvīti, tajā iekļauto informāciju elektroniski apstiprina vai precizē KAUPS. Gadījumos, kad minēto apstiprinājumu vai precizējumus neveic kapteinis, atkritumu nodošanas kvītī iekļauto informāciju apstiprina vai precizē attiecīgā kuģa aģents.

43. Jebkura kuģu atkritumu nodošanā vai pieņemšanā iesaistītā puse var prasīt ar ostas atkritumu pieņemšanas iekārtu izmantošanu saistīto formalitāšu un praktisko aspektu izraisītas liekas kavēšanās radīto zaudējumu atlīdzināšanu.

44. Kuģa kapteinis nodrošina, ka šo noteikumu 41.punktā minētā informācija par atkritumu nodošanu ir pieejama uz kuģa vismaz divus gadus no informācijas iesniegšanas brīža attiecīgajos kuģa žurnālos un pēc pieprasījuma to dara pieejamu kompetentajām iestādēm.

45.Šo noteikumu 41.punktu nepiemēro mazām ostām, kuru atkritumu pieņemšanas iekārtas darbojas bez fiziskas personas klātbūtnes vai kuras atrodas tālu no apdzīvotām vietām. Minēto ostu nosaukumus un atrašanās vietas koordinātas elektroniski paziņo SKLOIS.

46. Atkritumu pieņemšanas iekārtu operators vai tāda ostas iestāde, kas nodarbojas ar kuģu atkritumu pieņemšanu un savākšanu ostās un neizmanto KAUPS, katru ceturksni iesniedz Dienestam pārskatu par kuģu atkritumu pieņemšanu (5.pielikums) šādos termiņos:

46.1. par I ceturksni – līdz 15. maijam;

46. 2. par II un III ceturksni – līdz pārskata ceturksnim sekojošā mēneša 25. datumam;

46. 3. par IV ceturksni – līdz pārskata gadam sekojošā saimnieciskā gada 25. februārim.

Ja atkritumi tiek pieņemti tieši no kuģa, tad atkritumu pieņemšanas iekārtu operators vai attiecīgā ostas iestāde par katru kuģi aizpilda šo noteikumu 4.pielikumā minēto informāciju un kopā ar šajā punktā minēto ceturkšņa pārskatu par kuģu atkritumu pieņemšanu iesniedz Dienestam.

47. Dienests apkopo informāciju par kuģu atkritumu apsaimniekošanu Latvijas ostās.

48. Šo noteikumu prasību ievērošanu attiecībā uz kuģu atkritumu pieņemšanu (tai skaitā kuģu atkritumu obligāto nodošanu pirms kuģis atstāj ostu) kontrolē Dienests.

49. Ja kuģis šajos noteikumos noteiktajā kārtībā nav nodevis kuģa atkritumus ostā, kuģu un ostu kontroles inspektori aiztur kuģi līdz brīdim, kamēr pabeidz izvērtējumu par atkritumu nodošanas atbilstību šiem noteikumiem un kamēr nav nodoti kuģa atkritumi atbilstoši šo noteikumu prasībām.

50. Ja kuģis ir izgājis jūrā un šajos noteikumos noteiktajā kārtībā nav nodevis kuģa atkritumus ostā, Dienests par to informē Krasta apsardzes dienestu. Krasta apsardzes dienests informē attiecīgo nākamās ostas kompetento iestādi atbilstoši normatīvajiem aktiem par Latvijas ūdeņu izmantošanas kārtību un kuģošanas režīmu tajos.

51. Ostas atkritumu pieņemšanas iekārtu operators vai atkritumu apsaimniekotājs nodrošina, ka tiek vākti uzraudzības dati par pasīvi izzvejoto atkritumu apjomu un daudzumu, un apkopoto informāciju (veidlapa šo noteikumu 6. pielikumā) nosūta Dienestam par iepriekšējā gadā pieņemtajiem pasīvi izzvejotajiem atkritumiem līdz pārskata gadam sekojošā saimnieciskā gada 15. martam. Apkopotos uzraudzības datus Dienests paziņo Eiropas Komisijai.

52. Papildus normatīvajos aktos par jūras zvejas kuģu drošību noteiktajam attiecībā uz piesārņojuma ar atkritumiem novēršanu zvejas kuģis nodrošina pasīvi nozvejoto atkritumu dalītu vākšanu uz kuģa, paredzot tam atsevišķu konteineru.

53. Dienests veic kontroli, lai pārbaudītu kuģu atbilstību šo noteikumu prasībām.

54. Dienests kontroli nodrošina tādā apmērā, kas atbilst vismaz 15 % no Latvijas ostās iepriekšējo trīs gadu laikā piestājušo atsevišķo kuģu, uz kuriem attiecas noteikumi par ostu formalitātēm, vidējā skaita.

55. Dienests pārbaudāmo kuģu atlasi veic atbilstoši Eiropas Savienības uz risku balstītā atlases mehānismam. Dienests pēc iespējas kontrolē arī kuģus, uz kuriem neattiecas normatīvie akti par ostu formalitātēm.

**IV** **Kuģu atkritumu pieņemšanas un apsaimniekošanas plānu izstrādes kārtība**

56. Ostas pārvalde izstrādā kuģu atkritumu pieņemšanas un apsaimniekošanas plānu (turpmāk – kuģu atkritumu apsaimniekošanas plāns) attiecīgajai ostai piecu gadu periodam, pirms tam nodrošinot apspriešanos ar iesaistītajām pusēm un ieinteresētajām personām.

57. Vairākas ostas var izstrādāt kopīgu kuģu atkritumu apsaimniekošanas plānu, katrai ostai plānā paredzot atsevišķu nodaļu par kuģu atkritumu apsaimniekošanu un ievērojot katras ostas vajadzības pēc ostas atkritumu pieņemšanas iekārtām. Kuģu atkritumu apsaimniekošanas plānu apstiprina ostas valde. Ja vairākas ostas ir izstrādājušas kopīgu plānu, to apstiprina katras ostas valde vai ostas pārvaldi nodrošinošā institūcija.

58. Kuģu atkritumu apsaimniekošanas plāns atbilstoši ostas lielumam un ostā ienākošo kuģu veidiem attiecas uz visu veidu atkritumiem no kuģiem, kas parasti piestāj ostā.

59. Izstrādājot kuģu atkritumu apsaimniekošanas plānu, ostas ņem vērā:

59.1. Starptautiskās Jūrniecības organizācijas rekomendācijas par atkritumu pieņemšanas iekārtām ostās;

59.2. 1992. gada 9.aprīļa Konvencijas par Baltijas jūras reģiona jūras vides aizsardzību prasības un Helsinku komisijas rekomendācijas.

60. Kuģu atkritumu apsaimniekošanas plānā iekļauj:

60.1. kuģu atkritumu apsaimniekošanas kārtību ostā, tai skaitā šādus detalizētus aprakstus:

60.1.1. ostas atkritumu pieņemšanas iekārtu nepieciešamības novērtējumu, ņemot vērā to kuģu vajadzības, kuri parasti piestāj ostā;

60.1.2. informāciju par ostas atkritumu pieņemšanas iekārtu tipu un jaudu;

60.1.3. kuģu atkritumu pieņemšanas un savākšanas procedūru aprakstu;

60.1.4. informāciju par netiešās maksas un tiešās maksas piemērošanu (1.pielikums);

60.1.5. procedūras aprakstu, saskaņā ar kuru ziņo par ostas atkritumu pieņemšanas iekārtu iespējamu neatbilstību;

60.1.6. procedūras aprakstu, saskaņā ar kuru par kuģu atkritumu apsaimniekošanas plāna projektu notiek apspriešanās ar ostas lietotājiem, atkritumu apsaimniekotājiem, termināļu operatoriem un citām ieinteresētajām personām;

60.1.7. pārskatu par tādu atkritumu veidu un daudzumiem, kas pieņemti no kuģiem un apstrādāti iekārtās.

60.2. Kuģu atkritumu apsaimniekošanas plānos ietver arī:

60.2.1. attiecīgo tiesību aktu kopsavilkumu un procedūru un formalitātes atkritumu nodošanai ostas atkritumu pieņemšanas iekārtās;

60.2.2. informāciju par personām, kuras ir atbildīgas par atkritumu apsaimniekošanas plāna ieviešanu un izpildi;

60.2.3. specifiskām MARPOL konvencijas pielikumos minēto atkritumu kategoriju plūsmām (plastmasas, naftas, pasīvi izzvejoto atkritumu un citu atkritumu veidu) ostā paredzētā priekšapstrādes aprīkojuma un procesu aprakstu;

60.2.4. informāciju par metodēm, kuras izmanto, lai noteiktu atkritumu pieņemšanas iekārtu noslogojuma patieso apmēru;

60.2.5. informāciju par metodēm, kuras izmanto dažādu atkritumu plūsmu apsaimniekošanā un kuģu nodoto atkritumu apjomu reģistrēšanā.

61. Ostas pārvalde pirms apstiprināšanas kuģu atkritumu apsaimniekošanas plānu saskaņo ar Dienestu. Ostas pārvalde vai ostas pārvaldi nodrošinošā institūcija nodrošina, ka kuģu atkritumus ostā apsaimnieko atbilstoši kuģu atkritumu apsaimniekošanas plānam.

62. Ostas pārvalde pēc iespējas nodrošina, ka kuģu atkritumu pieņemšanas, savākšanas, glabāšanas, apstrādes un apglabāšanas procedūras ostā atbilst vides pārvaldības programmai saskaņā ar Eiropas Parlamenta un Padomes Regulu 2009. gada 25. novembra Regulu Nr. 1221/2009) par organizāciju brīvprātīgu dalību Kopienas vides vadības un audita sistēmā (*EMAS*), kā arī par Regulas (EK) Nr. 761/2001 un Komisijas Lēmumu 2001/681/EK un 2006/193/EK atcelšanu.

63. Ostas pārvalde kuģu atkritumu apsaimniekošanas plānu atjauno, un ostas valde vai ostas pārvaldīšanu nodrošinošā institūcija atjaunoto kuģu atkritumu apsaimniekošanas plānu apstiprina ne retāk kā reizi piecos gados, kā arī tad, ja notiek būtiskas izmaiņas ostas darbībā. Par būtiskām izmaiņām ostas darbībā uzskata tādas izmaiņas, kas ietekmē atkritumu apsaimniekošanas plāna atbilstību un īstenošanu, tajā skaitā, ostas darbības būtiska paplašināšanās, pārkrauto kravu veidu un apjomu izmaiņas, ienākošo kuģu daudzuma un tipa izmaiņas, atkritumu apsaimniekošanas sistēmas būtiskas izmaiņas, izmaiņas pieprasījumā pēc ostas atkritumu pieņemšanas iekārtām un nodrošinājumā ar tām un jaunas attīrīšanas iekārtas uz kuģiem.

Ja šajā punktā minētajā piecu gadu laikposmā nekādas ievērojamas izmaiņas nav notikušas, kuģu atkritumu apsaimniekošanas plāna atkārtota apstiprināšana var izpausties kā esošo kuģu atkritumu apsaimniekošanas plānu apstiprināšana.

64. Ostas pārvalde nodrošina, lai visiem ostas lietotājiem būtu publiski pieejama šāda informācija latviešu un angļu valodā:

64.1. atkritumu pieņemšanas iekārtu atrašanās vietas apraksts un shēma vai karte;

64.2. kuģu atkritumu saraksts, kurus pieņem ostā;

64.3. ziņas par atkritumu apsaimniekotājiem (nosaukums, adrese un tālruņa numurs), kā arī par to piedāvātajiem pakalpojumiem;

64.4. atkritumu nodošanas procesa (procedūru) apraksts;

64.5. kārtība, kādā ziņo par atkritumu pieņemšanas iekārtu neatbilstību;

64.6. samaksas kārtība, kas noteikta par kuģu atkritumu pieņemšanu, tajā skaitā izmaksu atgūšanas sistēmas apraksts, tostarp attiecīgā gadījumā atkritumu apsaimniekošanas shēmas un fondi (1.pielikums);

64.7. atgādinājums par pareizas kuģu atkritumu un kravas pārpalikumu plānoto nodošanas svarīgumu.

Šajā punktā minēto informāciju ostas pārvalde norāda ostas tīmekļvietnē un pastāvīgi atjaunina SKLOIS.

65. Ostas pārvalde nodrošina, ka kuģu atkritumu nodošanas vai pieņemšanas darbības atkritumu pieņemšanas iekārtās veic, izmantojot pietiekamus drošības pasākumus, lai novērstu apdraudējumus cilvēku dzīvībai un veselībai, un videi ostā.

66. Kuģu atkritumu apsaimniekotājs nodrošina nodarbinātajiem darba apstākļus atbilstoši normatīvajiem aktiem par darba drošību, kā arī apmācību par atkritumu apsaimniekošanas tehniskajiem jautājumiem.

67. Dienests kontrolē, kā osta īsteno kuģu atkritumu apsaimniekošanas plānu.

68. Maza nekomerciāla osta, kurai raksturīga neliela vai reta kuģu satiksme, ko veido tikai atpūtas kuģi, var neizstrādāt kuģu atkritumu apsaimniekošanas plānu, ja ostas pārvalde vai ostas pārvaldīšanu nodrošinošā institūcija par ostas atkritumu pieņemšanas iekārtās pieņemto kuģu atkritumu apsaimniekošanu ir noslēgusi līgumu ar sadzīves atkritumu apsaimniekotāju, kuru atbilstoši normatīvajos aktos par atkritumu apsaimniekošanu noteiktajai kārtībai ir izraudzījusies pašvaldība, kuras administratīvajā teritorijā atrodas attiecīgā osta.

Ostas pārvaldevai ostas pārvaldīšanu nodrošinošā institūcija nodrošina, ka informācija par atkritumu apsaimniekošanas sistēmu atbilstoši šo noteikumu 64.3. apakšpunktam ir pieejama minētās ostas izmantotājiem, kā arī informē Dienestu par to, ka netiks izstrādāts attiecīgās ostas kuģu atkritumu apsaimniekošanas plāns.

69. Šo noteikumu 68. punktā minēto ostu nosaukumus un atrašanās vietas elektroniski paziņo SKLOIS.

**Noslēguma jautājumi**

1. Atzīt par spēku zaudējušiem Ministru kabineta 2002. gada 8. oktobra noteikumus Nr.455 "Kuģu radīto atkritumu un piesārņoto ūdeņu pieņemšanas kārtība un kuģu radīto atkritumu apsaimniekošanas plānu izstrādes kārtība" (Latvijas Vēstnesis, 2002, 159.nr.; 2004, 204.nr.; 2006, 26.nr.; 2009, 92.nr.; 2014, 236.nr.,; 2018, 251.nr.).
2. Līdz [2022.gada 30.decembrim] ostas pārvaldes vai ostas pārvaldi nodrošinošās institūcijas pārskata spēkā esošos kuģu atkritumu apsaimniekošanas plānus un nepieciešamības gadījumā tos atjaunina atbilstoši šo noteikumu prasībām.

3. Šo noteikumu 13. un 41. punktā minēto Kuģa atkritumu pieņemšanas uzskaites elektronisko sistēmu (KAUPS) sāk izmantot 2022. gada 1. janvārī. Pārejas periodā līdz 2021. gada 31. decembrim izmanto šo noteikumu 4.pielikumā ietverto veidlapu par kuģa atkritumu pieņemšanu papīra vai elektroniskā formātā.

4. [Līdz 2022. gada 31. decembrim tiek veikta KAUPS integrācija atkritumu pārvadājumu uzskaites valsts informācijas sistēmā.]

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2019.gada 17.aprīļa Direktīvas 2019/883/ES par ostas atkritumu pieņemšanas iekārtām kuģu atkritumu nodošanai un ar ko groza Direktīvu 2010/65/ES un atceļ Direktīvu 2000/59/EK.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs